BCCI ने सभी घरेलू टूर्नामेंट की प्राइज मनी बढ़ाई; महिलाओं को 833% ज्यादा इनाम मिलेगा
BCCI domestic prize money increased Ranji Champion 5 Crore, भारतीय क्रिकेट कंट्रोल बोर्ड (BCCI) ने अपने घरेलू टूर्नामेंट की प्राइज मनी बढ़ाने की घोषणा की है। रणजी ट्रॉफी, सैयद मुश्ताक अली ट्रॉफी समेत महिलाओं के घरेलू टूर्नामेंट की इनामी राशि भी बढ़ाई गई है।
भारतीय क्रिकेट कंट्रोल बोर्ड (BCCI) ने अपने घरेलू टूर्नामेंट की प्राइज मनी बढ़ाने की घोषणा की है। रणजी ट्रॉफी, सैयद मुश्ताक अली ट्रॉफी समेत महिलाओं के घरेलू टूर्नामेंट की इनामी राशि भी बढ़ाई गई है। BCCI सचिव जय शाह ने इस बात की जानकारी रविवार शाम को सोशल मीडिया पर शेयर की। इसके मुताबिक, रणजी चैंपियन को अब दो करोड़ की जगह 5 करोड़ रुपए मिलेंगे।
वहीं महिलाओं की सीनियर वनडे ट्रॉफी चैंपियन को अब करीब 833% ज्यादा इनामी राशि मिलेगी। विमेन चैंपियन को पहले 6 लाख रुपए मिलते थे, लेकिन अब उन्हें 833% ज्यादा 50 लाख रुपए मिलेंगे।
क्या कहा जय शाह ने?
जय शाह ने ट्वीट कर कहा, 'मुझे BCCI के सभी डोमेस्टिक टूर्नामेंट्स की प्राइज मनी बढ़ाने की घोषणा करते हुए खुशी हो रही है। हम घरेलू क्रिकेट में इन्वेस्ट करने के हमारे प्रयासों को लगातार जारी रखेंगे। घरेलू क्रिकेट ही असल में भारतीय क्रिकेट की रीढ़ है। रणजी चैंपियन को 2 से बढ़ाकर 5 करोड़ और सीनियर विमेंन चैंपियंस को 6 से बढ़ाकर 50 लाख रुपए मिलेंगे।'
महिलाओं के दोनों टूर्नामेंट का इनाम बढ़ा
सीनियर विमेंस वनडे ट्रॉफी विजेता को 6 की जगह 50 लाख और रनर-अप को 3 से बढ़कर 25 लाख रुपए मिलेंगे। वहीं सीनियर विमेंस टी-20 ट्रॉफी चैंपियन को 5 से बढ़कर 40 लाख रुपए और रनर-अप को 3 से बढ़कर 20 लाख रुपए मिलेंगे।
रेलवे विमेंस ने कर्नाटक को हराकर पिछला वनडे खिताब जीता था। रेलवे ने ही टी-20 चैलेंजर्स ट्रॉफी भी जीती थी।
3 फर्स्ट क्लास टूर्नामेंट की प्राइज मनी बढ़ाई
BCCI ने रणजी ट्रॉफी समेत कुल 8 सीनियर डोमेस्टिक टूर्नामेंट की प्राइज मनी बढ़ाई। इनमें 6 पुरुष और 2 महिला टूर्नामेंट शामिल हैं। फर्स्ट क्लास टूर्नामेंट में रणजी ट्रॉफी उप विजेता को एक करोड़ से बढ़ाकर 3 करोड़ रुपए और सेमी-फाइनल में हारने वाली टीमों को 50 लाख से बढ़ाकर एक करोड़ रुपए मिलेंगे। सौराष्ट्र पिछली रणजी चैंपियन है, उन्होंने बंगाल को हराकर खिताब जीता था।
ईरानी कप चैंपियन 50 लाख रुपए मिलेंगे
ईरानी कप चैंपियन को 25 लाख से बढ़ाकर 50 लाख रुपए मिलेंगे। इससे पहले रनर-अप को कुछ नहीं मिलता था, लेकिन अब उन्हें भी 25 लाख रुपए मिलेंगे। ईरानी कप में रणजी ट्रॉफी विजेता और रेस्ट ऑफ इंडिया के बीच 5 दिवसीय मैच होता है। रेस्ट ऑफ इंडिया पिछली ईरानी कप चैंपियन है, उन्होंने मध्य प्रदेश को हराया था।
दलीप ट्रॉफी चैंपियन को एक करोड़ मिलेंगे
दलीप ट्रॉफी चैंपियन को 40 लाख से बढ़ाकर एक करोड़ मिलेंगे। रनर-अप को 20 लाख से बढ़ाकर 50 लाख रुपए मिलेंगे। दलीप ट्रॉफी 6 जोन के बीच होने वाला फर्स्ट क्लास टूर्नामेंट है। वेस्ट जोन पिछली चैंपियन है, उन्होंने साउथ जोन को हराकर खिताब जीता था।
दोनों लिस्ट-ए टूर्नामेंट की इनामी राशी बढ़ाई
लिस्ट-ए डोमेस्टिक टूर्नामेंट में विजय हजारे चैंपियन को 30 लाख से बढ़कर एक करोड़ रुपए और रनर-अप को 15 लाख से बढ़कर 50 लाख रुपए मिलेंगे। सौराष्ट्र ने पिछले सीजन महाराष्ट्र को हराकर विजय हजारे ट्रॉफी का खिताब जीता था।
प्रोफेसर बी देवधर ट्रॉफी चैंपियन को अब 25 लाख से बढ़कर 40 लाख रुपए मिलेंगे। वहीं रनर-अप को 15 से बढ़कर 20 लाख रुपए मिलेंगे। देवधर ट्रॉफी इंडिया-ए, इंडिया-बी और इंडिया-सी के बीच होने वाला लिस्ट-ए टूर्नामेंट है। कोरोना से पहले 2019-20 में हुई पिछली चैंपियनशिप को इंडिया बी ने जीता था। उन्होंने इंडिया-सी को फाइनल में हराया था।
टी-20 चैंपियन को 80 लाख मिलेंगे
20 ओवर के घरेलू टूर्नामेंट सैयाद मुश्ताक अली ट्रॉफी जीतने वाली टीमों को अब 25 लाख से बढ़कर 80 लाख रुपए मिलेंगे। वहीं रनर-अप को 10 की बजाय 40 लाख रुपए मिलेंगे। मुंबई ने हिमाचल प्रदेश को हराकर पिछली बार खिताब जीता था। बता दें, 20 ओवर के फ्रेंचाइजी टूर्नामेंट IPL चैंपियन को 20 करोड़ रुपए मिलते हैं।
28 जून से शुरू होंगे घरेलू टूर्नामेंट 
भारतीय घरेलू क्रिकेट के 2023-24 सीजन की शुरुआत दलीप ट्राफी टूर्नामेंट के साथ होगी जो 28 जून से होगी। रणजी ट्राफी इस बार अगले साल 5 जनवरी से खेली जाएगी। दलीप ट्रॉफी छह जोनल टीमों के बीच खेली जाएगी। उसके बाद देवधर ट्रॉफी (लिस्ट ए) 24 जुलाई से 3 अगस्त, ईरानी कप एक से 5 अक्टूबर, सैयद मुश्ताक अली ट्रॉफी 16 अक्टूबर से 6 नवंबर और विजय हजारे ट्रॉफी 23 नवंबर से 15 दिसंबर तक खेली जाएगी।